Roger Hansson

Roger Hansson  (s. 13. heinäkuuta 1967 Helsingborg) on ruotsalainen entinen jääkiekkoilija. Pelipaikaltaan hän oli oikea laitahyökkääjä. Hansson on peliuransa jälkeen toiminut valmentajana.

Pelaajaura 
Hanssonin kasvattajaseura on Helsingborg HC. Helsingborgista hän siirtyi 1. divisioonaan Rögle BK:n joukkueeseen kaudeksi 1984–1985. Hanssonin pelatessa Röglessä NHL-seura Vancouver Canucks varasi hänet NHL:n varaustilaisuuden 1987 11. kierroksella 213. pelaajana. Kaudella 1986–1987 Hansson saavutti myös maailmanmestaruuskilpailujen pronnssin Ruotsin alle 20-vuotiaiden maajokkueessa. Viimeisenä Röglen kautenaan 1990–1991 Hansson oli joukkueen varakapteeni. 

Kaudeksi 1991–1992 Hansson siirtyi Elitserieniin Malmö IF:n joukkueeseen. Heti ensimmäisellä Malmön kaudellaan Hansson oli mukana voittamassa Ruotsin mestaruutta. Malmö voitti Ruotsin mestaruuden uudelleen kaudella 1994–1995. Tuolloin Hansson oli joukkueen varakapteeni ja seuraavalla kaudella 1995–1996 joukkueen kapteeni. Malmössä pelatessaan Hansson oli mukana Ruotsin jääkiekkomaajoukkueessa voittamassa neljää peräkkäistä MM-mitalia vuosina 1992–1995 ja olympiakultaa Lillehammerin talviolympialaisissa 1994. Yhteensä Hansson pelasi Ruotsin maajoukkueessa 78 A-maaottelua. 1992 Hansson voitti MM-turnauksen maalipörssin Ruotsin voittaessa maailmanmestaruuden. 

Kaudeksi 1996–1997 Hansson siirtyi Saksan DEL-liigaan Kassel Huskiesin joukkueeseen. Hansson pelasi Kasselissa kaudet 1996–2001. Tämän jälkeen hän pelasi uransa viimeiset kaudet Röglessä 2001–2003 toimien Allsvenkanissa pelanneen joukkueen kapteenina.

Valmentajaura
Hansson toimi Rögle BK:n organisaatiossa eri tehtävissä 2005–2012 ja uudelleen kaudesta 2014–2015 alkaen.

Lähteet 
 http://www.eliteprospects.com/player.php?player=905

Viitteet 

Ruotsalaiset jääkiekkoilijat
Ruotsalaiset olympiavoittajat
Jääkiekon maailmanmestarit
Ruotsalaiset jääkiekkovalmentajat
Elävät henkilöt
Vuonna 1967 syntyneet